
Készült Bácsalmás Város Önkormányzata Képviselő-testületének 2018. június 18-án, 14 óra 30 perc kezdettel, Bácsalmáson, a Városháza I. emeleti polgármesteri tárgyalójában megtartott rendkívüli ülésén. 

Jelen vannak:

Németh Balázs polgármester, dr. Bakó Mária Lujza, Csémy László, Légrádi Mária, Nagy Gábor Schaffer Tünde és Turcsányi Csaba képviselők (7 fő);

Patocskai Ibolya jegyző, Horváth István Attila pénzügyi, beruházási és üzemeltetési osztályvezető, Tóth Attila megbízott témafelelős és Szommer Károly, a Bácsalmási Járási Hivatal vezetője (4 fő);

Jegyzőkönyvvezető: Deák Szabina testületi ügyintéző;

Igazoltan vannak távol: Tóth Árpád alpolgármester és Márai András képviselő (2 fő).

Németh Balázs polgármester a megjelentek köszöntése után az ülést megnyitja. Megállapítja a határozatképességet, mert a megválasztott 9 főből 7 fő jelen van (78 %). Jegyzőkönyv-hitelesítőknek Csémy László és Turcsányi Csaba képviselőket javasolja kijelölni, majd a javaslatát szavazásra bocsátja. 

A képviselő-testület egyhangúlag (7 igen szavazattal) az alábbi határozatot hozza:

154/2018. (VI. 18.) Bácsalmás v. öh.

Jegyzőkönyv-hitelesítők
kijelölése 	Határozat

Bácsalmás Város Önkormányzatának Képviselő-testülete Csémy László és Turcsányi Csaba képviselőket jelöli ki jegyzőkönyv-hitelesítőknek.

Németh Balázs polgármester a meghívóban jelzett napirendi pont megtárgyalását javasolja, majd a javaslatának az elfogadását – más indítvány nem lévén – szavazásra bocsátja.

A képviselő-testület egyhangúlag (7 igen szavazattal) az alábbi határozatot hozza: 

155/2018. (VI. 18.) Bácsalmás v. öh.

Napirend megállapítása	Határozat

I.	Bácsalmás Város Önkormányzatának Képviselő-testülete a 2018. június 18-i rendkívüli ülésén a következő napirendi pontokat tárgyalja meg:

1. A Felső-Bácskai Hulladékgazdálkodási Nonprofit Kft. FBH-NP Közszolgáltató Nonprofit Kft-be történő beolvadásának jóváhagyása (1. sz. határozati javaslat)

II.	Jelen határozat normatív határozat.

A határozatról értesül:
- kivonattal:	1. Németh Balázs polgármester
		2. Patocskai Ibolya jegyző, általa az osztályvezetők



1. napirendi pont

A Felső-Bácskai Hulladékgazdálkodási Nonprofit Kft. FBH-NP Közszolgáltató Nonprofit Kft-be történő beolvadásának jóváhagyása 
(Az 1. sz. előterjesztés a jegyzőkönyv melléklete.)

Tóth Attila megbízott témafelelős kijelenti, hogy az idő rövidsége miatt előterjesztés nélkül került kiküldésre a határozati javaslat, ezért elnézést kér. Elmondja továbbá, hogy május 29-én volt három taggyűlési ülés. Majd ismerteti a cégeket, elmondja, hogy az FBH-NP Közszolgáltató Nonprofit Korlátolt Felelősségű Társaság a közszolgáltató tevékenységet ellátó cég, tehát ők azok, akik valódi begyűjtést végzik és a Felső-Bácskai Hulladékgazdálkodási Nonprofit Kft. pedig a lerakót üzemeltető cégrész. 
Kijelenti, hogy gyakorlatilag azért váltak ketté, mert a szolgáltatást már nagyon régóta nonprofit jelleggel lehet folytatni és ez az irány teljesedik most ki. A 2018. január 1-jei legújabb változás az, hogy már alvállalkozóként is kimondottan nonprofit gazdaságok vonhatók be a hulladékgazdálkodási közszolgáltatásba. Létrejött még 2016 áprilisában a Nemzeti Hulladékgazdálkodási Koordinációs és Vagyonkezelő Zrt., ennek a cégnek az alapvető érdeke az a követelmény, hogy a rendszerben szereplők nonprofit formában működjenek. A szolgáltató nonprofit formája mellé a vagyonkezelő kft.-nek is nonprofittá kellene válnia.

Németh Balázs polgármester – kérdés, észrevétel nem lévén – a határozati javaslat elfogadását szavazásra bocsátja.

A képviselő-testület egyhangúlag (7 igen szavazattal) az alábbi határozatot hozza:

156/2018. (VI. 18.) Bácsalmás v. öh.

A Felső-Bácskai Hulladékgazdálkodási Nonprofit Kft. 
beolvadásról az FBH-NP Közszolgáltató Nonprofit Kft.-be	Határozat

Bácsalmás Város Önkormányzat egyaránt tagja a Felső-Bácskai Hulladékgazdálkodási Nonprofit Korlátolt Felelősségű Társaságnak, illetve az FBH-NP Közszolgáltató Nonprofit Korlátolt Felelősségű Társaságnak.

1.   A tulajdonosi jogokat gyakorló Bácsalmás Város Önkormányzatának Képviselő-testülete az előterjesztés mellékletét képező Átalakulási (egyesülési) terv szerint jóváhagyja, hogy 

a)   a Felső-Bácskai Hulladékgazdálkodási Nonprofit Korlátolt Felelősségű Társaság (székhely: 6521 Vaskút, Kossuth Lajos u. 90., cégjegyzékszám: 03-09-109760, adószám: 12822230-2-03, KSH szám: 12822230-3821-113-03. képv.: Agatics Roland ügyvezető) egyesüljön az FBH-NP  Közszolgáltató Nonprofit Korlátolt Felelősségű Társasággal (székhely: 6521 Vaskút, 0551/2. hrsz., cégjegyzékszám: 03-09-126039, adószám: 24290054-2-03, KSH szám: 24290054-3821-572-03. képv.: Agatics Roland ügyvezető) oly módon, hogy a  Felső-Bácskai Hulladékgazdálkodási Nonprofit Korlátolt Felelősségű Társaság beolvad az FBH-NP  Közszolgáltató Nonprofit Korlátolt Felelősségű Társaságba, mint átvevő társaságba. 

b)   a jogutód gazdasági társaság a tevékenységét, a beolvadást követően fióktelepeit a beolvadó társaság fióktelepeivel is kibővítve, változatlanul FBH-NP Közszolgáltató Nonprofit Korlátolt Felelősségű Társaság elnevezéssel a 6521 Vaskút, 0551/2. hrsz. alatti székhelyén folytatja, az ügyvezetését, képviseletét pedig folyamatosan és változatlanul 2019. 03. 10-ig terjedő határozott időtartamra Agatics Roland ügyvezető és Schauer Tamás cégvezető látja el önálló aláírási joggal.

c)   a Felső-Bácskai Hulladékgazdálkodási Nonprofit Korlátolt Felelősségű Társaság az FBH-NP Közszolgáltató Nonprofit Korlátolt Felelősségű Társaságba történő beolvadással, így jogutódlással megszűnik. 

d)   az átalakuláshoz (beolvadással megvalósuló egyesüléshez) fűződő joghatások beállásának és így a társaság jogutódlással történő megszűnésének időpontja 2018. szeptember 30. napja.

2.   Bácsalmás Város Önkormányzatának Képviselő-testülete az Átalakulási (egyesülési) terv részét képező Egyesülési szerződést jóváhagyja.

3. Bácsalmás Város Önkormányzatának Képviselő-testülete az Átalakulási (egyesülési) terv 4. melléklete szerint elfogadja az FBH-NP Közszolgáltató Nonprofit Korlátolt Felelősségű Társaság Társasági szerződésének XII. számú módosítását és az Átalakulási (egyesülési) terv 5. melléklete szinti, módosításokkal egységes szerkezetbe foglalt Társasági szerződését.

4. Bácsalmás Város Önkormányzatának Képviselő-testülete felhatalmazza az önkormányzat képviseletét ellátó Németh Balázs polgármestert, hogy a Felső-Bácskai Hulladékgazdálkodási Nonprofit Korlátolt Felelősségű Társaság, illetve az FBH-NP Közszolgáltató Nonprofit Korlátolt Felelősségű Társaság taggyűlésein e határozat alapján a beolvadással (egyesüléssel) kapcsolatos, az Átalakulási (egyesülési) terv szerinti taggyűlési határozatokat elfogadja.

5. Bácsalmás Város Önkormányzatának Képviselő-testülete felhatalmazza Németh Balázs polgármestert, hogy az FBH-NP Közszolgáltató Nonprofit Korlátolt Felelősségű Társaság Társasági szerződésének XII. számú módosítását és a módosításokkal egységes szerkezetbe foglalt Társasági szerződését aláírja.

	Határidő: 		azonnal
	Felelős:		Németh Balázs polgármester

	Operatív felelős:	Tóth Attila megbízott

	A határozatról értesül:
	- kivonattal:		1. Németh Balázs polgármester
				2. Patocskai Ibolya jegyző
				3. Horváth István Attila PBÜ osztályvezető
				4. Tóth Attila megbízott témafelelős
	- levélben:		1. FBH Nonprofit Kft
				2. FBH-NP Nonprofit Kft


Németh Balázs polgármester – több napirendi pont nem lévén – megköszöni a részvételt, és az ülést 14 óra 55 perckor berekeszti.

K. m. f.



	Németh Balázs 	Patocskai Ibolya
	polgármester	jegyző



	Csémy László	Turcsányi Csaba
képviselők, jegyzőkönyv-hitelesítők
